අනුරාධපුර බන්ධනාගාරයේ ඊයේ ඇතිවූ කලහකාරී සිද්ධිය සම්බන්ධයෙන් වන මහේස්ත්‍රාත් පරීක්ෂණය අද පස්වරුවේ සිදුකෙරුණා.අදාළ නොසන්සුන්තාවය අතරතුර බන්ධනාගාර නිලධාරීන් සිදුකළ වෙඩිතැබීමෙන් රැඳවියන් දෙදෙනෙකු ජීවිතක්ෂයට පත්වී තවත් හයදෙනෙකු තුවාල ලැබුවා.කොවිඩ් 19 වෛරස් ව්‍යාප්තිය වැළැක්වීමේ පියවරක් ලෙස බන්ධනාගාර රැදවියන් බැලීම සදහා ඥාතීන්ට ලබාදී ඇති අවසරය පසුගියදා තාවකාලිකව ඉවත් කෙරුණා.ඒ අනුව මෙම තීරණයට විරෝධය පලකරමින් හා කොරෝනා ආසාදන තත්ත්වයක් බන්ධනාගාරය තුළ පවතින බවට පවසමින් අනුරාධපුර බන්ධනාගාරයේ රැදවියන් 600 ක් පමණ මෙලෙස නොසන්සුන්කාරී ලෙස හැසිරුණේ ඊයේ පස්වරුවේ.ඔවුන් එම අවස්ථාවේ ගෑස් සිලින්ඩරයක් යොදාගෙනිමින් බන්ධනාගාරයේ ප්‍රධාන ගේට්ටුව අසල ගිනිතැබීමක්ද සිදුකර තිබුණා.ගින්නෙන් බන්ධනාගාර ලිපිගොනු රැසකට හානිවී ඇති අතර බන්ධනාගාර සිරමැදිරි කිහිපයකටද ඔවුන් හානි කර තිබෙනවා.බන්ධනාගාර නිලධාරීන් එහිදී වෙඩි ප්‍රහාරයක් එල්ල කළේ එහිදී ඇතිවූ නොසන්සුන්කාරී තත්ත්වය පාලනය කිරීමේ අරමුණින්.තුවාල ලැබූවන් අතර සිටින බන්ධනාගාර නියාමකවරුන් දෙදෙනා සහ අනෙකුත් රැදවියන් සිව්දෙනා මේ වන විට රෝහලේ නේවාසිකව ප්‍රතිකාර ලබනවා.පැවති නොසන්සුන්කාරී තත්ත්වය පාලනය කිරීම සදහා පොලීසිය, පොලිස් විශේෂ කාර්ය බලකාය හා යුධ හමුදාවද බන්ධනාගාරය වෙත කැඳවා තිබුණා.අනතුරුව පොලිස් කැරලි මර්දන ඒකකයේ නිලධාරීන් කඳුළු ගෑස් ප්‍රහාරයක් එල්ලකර පිරිස පාලනය කල අතර රැදවියන් නැවත වාට්ටු තුළට යොමුකිරීමට බන්ධනාගාර නිලධාරීන් පියවර ගනු ලැබූවා.කෙසේ වෙතත් සිදුවීම අතරතුර කිසිඳු රැදවියෙකුට බන්ධනාගාරයෙන් පළායෑමට හැකියාව ලැබී නැහැ.සිදුවීම සම්බන්ධයෙන් අද පස්වරුවේ මහේස්ත්‍රාත් පරීක්ෂණය පැවැති අතර බන්ධනාගාරයේ ආරක්ෂාව සදහා පොලීසිය හා විශේෂ කාර්ය බලකාය තවදුරටත් යොදවා තිබෙනවා.සිදුවීමෙන් ජීවිතක්ෂයට පත්වුණේ ගල්ගමුව - උස්ගලසියඹලන්ගමුව - ඇතිනිවැටුණුගල ප්‍රදේශයේ පදිංචිව සිටි 24 හැවිරිදි අසංක පුෂ්පකුමාර හා ඉපලෝගම කලාකරඹෑව ප්‍රදේශයේ පදිංචිව සිටි සමන් කුමාර නැමැති බන්ධනාගාර රැදවියන් දෙදෙනෙක්.